b'\n_START_ARTICLE_\nIstoria tehnologiei \xc3\xaen Rom\xc3\xa2nia\n_START_PARAGRAPH_\nIstoria tehnologiei \xc3\xaen Rom\xc3\xa2nia se refer\xc4\x83 la evolu\xc8\x9bia \xc3\xaen timp a uneltelor, dispozitivelor \xc8\x99i metodelor de fabrica\xc8\x9bie din Rom\xc3\xa2nia, precum \xc8\x99i a inven\xc8\x9biilor care au contribuit la progresul \xc3\xaen aceste domeniu._NEWLINE_Capacitatea creatoare a poporului nostru s-a manifestat \xc3\xaenc\xc4\x83 din cele mai vechi timpuri._NEWLINE_De-a lungul mileniilor de evolu\xc8\x9bie uman\xc4\x83, genera\xc8\x9biile care s-au succedat au perfec\xc8\x9bionat necontenit uneltele \xc8\x99i procedeele de produc\xc8\x9bie pentru a le face tot mai productive._NEWLINE_Stau m\xc4\x83rturie topora\xc8\x99ele din piatr\xc4\x83 datate acum vreo cinci sute de mii de ani, descoperite pe valea D\xc3\xa2rjovului, care fac parte dintre cele mai vechi vestigii ale vie\xc8\x9buirii umane pe teritoriul \xc8\x9b\xc4\x83rii, originalele culturi ale neoliticului dezvoltat, crea\xc8\x9biile remarcabile ale perioadei de utilizare a aramei \xc8\x99i apoi ale Epocii Bronzului, care la noi au atins o mare \xc3\xaenflorire, str\xc4\x83lucitele opere ale geto-dacilor, de la uneltele \xc8\x99i lucr\xc4\x83rile lor \xc3\xaen argint \xc8\x99i p\xc3\xa2n\xc4\x83 la impresionantul sistem de fortifica\xc8\x9bii din mun\xc8\x9bii Or\xc4\x83\xc8\x99tiei._NEWLINE_\xc3\x8en perioada feudalismului, iscusi\xc8\x9bi me\xc8\x99teri anonimi au realizat mari valori materiale \xc8\x99i spirituale: construc\xc8\x9bii de o mare ingeniozitate, obiecte de me\xc8\x99te\xc8\x99ug \xc8\x99i de industrie casnic\xc4\x83, instala\xc8\x9bii originale pentru folosirea apelor curg\xc4\x83toare._NEWLINE_\xc3\x8en epoca modern\xc4\x83, se afirm\xc4\x83 mari ingineri \xc8\x99i inventatori ca: Vlaicu, Vuia, Coand\xc4\x83, Saligny \xc8\x99i mul\xc8\x9bi al\xc8\x9bii, care \xc3\xaen multe domenii s-au manifestat ca adev\xc4\x83ra\xc8\x9bi deschiz\xc4\x83tori de drumuri.\n_START_SECTION_\nPreistorie\n_START_PARAGRAPH_\n\xc3\x8en perioada paleoliticului inferior (1.000.000 - 120.000 \xc3\xae.Hr.), pe teritoriul \xc8\x9b\xc4\x83rii apar primele unelte prelucrate rudimentar din piatr\xc4\x83 cioplit\xc4\x83._NEWLINE_\xc3\x8en paleoliticul mijlociu (120.000 - 30.000 \xc3\xae.Hr.), apar uneltele din a\xc8\x99chii de cremene \xc8\x99i cuar\xc8\x9bit \xc8\x99i care au v\xc3\xa2rfurile mai \xc3\xaengrijit prelucrate._NEWLINE_\xc3\x8en paleoliticul superior (30.000 - 10.000 \xc3\xae.Hr.) se perfec\xc8\x9bioneaz\xc4\x83 tehnica cioplirii uneltelor din silex, se construiesc primele ad\xc4\x83posturi, simple ap\xc4\x83r\xc4\x83tori contra v\xc3\xa2ntului._NEWLINE_\xc3\x8en epipaleolitic (sau mezolitic: 10.000 - 5.500 \xc3\xae.Hr.) se trece la o via\xc8\x9b\xc4\x83 semistabil\xc4\x83: se trece la cultivarea plantelor graminee \xc8\x99i se domestice\xc8\x99te c\xc3\xa2inele (utilizat la v\xc3\xa2n\xc4\x83toare)._NEWLINE_\xc3\x8en neolitic \xc8\x99i eneolitic (epoca pietrei \xc8\x99lefuite: 5.500 - 2.700 \xc3\xae.Hr.) se extinde cultivarea cerealelor (gr\xc3\xa2u, orz) \xc8\x99i se folose\xc8\x99te s\xc4\x83p\xc4\x83liga pentru arat._NEWLINE_C\xc4\x83tre sf\xc3\xa2r\xc8\x99itul acestei perioade apare plugul primitiv de lemn._NEWLINE_Tot mai mult se perfec\xc8\x9bioneaz\xc4\x83 ceramica._NEWLINE_Temperaturile \xc3\xaenalte utilizate de cuptoare permit \xc8\x99i prelucrarea aramei._NEWLINE_Diversele culturi care se succed (Cri\xc8\x99-Star\xc4\x8devo, a ceramicii liniare, Vin\xc4\x8da-Turda\xc8\x99, Hamangia, Boian, V\xc4\x83dastra, Gumelni\xc8\x9ba, Cucuteni) ne-au l\xc4\x83sat mo\xc8\x99tenire o ceramic\xc4\x83 destul de evoluat\xc4\x83 \xc8\x99i variat\xc4\x83, locuin\xc8\x9be executate din b\xc3\xa2rne, argil\xc4\x83 b\xc4\x83t\xc4\x83torit\xc4\x83, crengi \xc3\xaempletite._NEWLINE_\xc3\x8en perioada 2.700 - 2.000 are loc o tranzi\xc8\x9bie de la eneolitic, la Epoca Bronzului._NEWLINE_Se dezvolt\xc4\x83 p\xc4\x83storitul, uneltele de aram\xc4\x83 (culturile Cernavod\xc4\x83, Co\xc8\x9bofeni).\n_START_SECTION_\nEpoca Fierului\n_START_PARAGRAPH_\nPe teritoriul \xc8\x9b\xc4\x83rii, Epoca Fierului debuteaz\xc4\x83 prin 1.200 \xc3\xae.Hr., c\xc3\xa2nd se confec\xc8\x9bioneaz\xc4\x83 primele arme \xc8\x99i unelte de fier, care la \xc3\xaenceput sunt utilizate \xc3\xaen paralel cu cele de bronz.\n_START_SECTION_\nDacia roman\xc4\x83\n_START_PARAGRAPH_\nPrelucrarea fierului \xc3\xaen Dacia cucerit\xc4\x83 de romani ia un puternic av\xc3\xa2nt._NEWLINE_Aceasta este dovedit\xc4\x83 de inscrip\xc8\x9biile descoperite \xc3\xaen zona Petro\xc8\x99aniului (\xc8\x99i ulterior \xc8\x99i \xc3\xaen alte a\xc8\x99ez\xc4\x83ri) care atest\xc4\x83 exiten\xc8\x9ba unui collegium fabrum, corpora\xc8\x9bie a fierarilor._NEWLINE_\xc3\x8en secolul al III-lea, la Tomis \xc8\x99i \xc3\xaen multe alte localit\xc4\x83\xc8\x9bi subcarpatice, este atestat\xc4\x83 existen\xc8\x9ba unor cuptoare de ars c\xc4\x83r\xc4\x83mid\xc4\x83._NEWLINE_\xc3\x8en a\xc8\x99ezarea daco-roman\xc4\x83 de la T\xc3\xa2rg\xc8\x99orul Vechi (jude\xc8\x9bul Prahova), s-au descoperit vase \xc3\xaen care se p\xc4\x83stra \xc8\x9bi\xc8\x9bei sub forma de smoal\xc4\x83 (secolele V-VI).'